<classify> Waziri huyo aliyasema hayo katika hotuba yake juzi katika fainali za shindano la Klabu Raha Leo Show linaloendeshwa na Shirika la Utangazaji Tanzania TBC.Waziri Fenella alisema, sanaa inaweza kuongeza kiwango cha ajira kwa vijana wengi hapa nchini na njia pekee ya kufanikisha hilo ni kwa kuwekeza kwenye tasnia hiyo kikamilifu.Alisema kuwa kwa upande wa Wizara yake ipo tayari kushirikiana kwa hali na mali na wadau, ambao wanataka kuwekeza kwenye tasnia hiyo ya sana kwa kuwa ina nia ya kuendeleza tasnia hiyo.Aliongeza kuwa iwapo hoteli nyingi za kitalii zikifungua bendi zao zitakazokuwa zikipiga kwenye hoteli hizo inaweza kuwaajiri vijana wengi katika muziki.Vijana wa Kitanzania wana vipaji asikwambie mtu, yaani wanajua nini wanachokifanya na wanatakiwa kusaidia tu kwa kuandaliwa mazingira ya kufanya vema na kama Wizara itaendelea kuweka mazingira mazuri zaidi na wadau wengine wajitokeze na kuanzisha bendi au miradi mingine mikubwa ya sanaa itakayosaidia kuongeza ajira kwa vijana, alisema Waziri Fenella.Katika shindano hilo la aina yake lililofanyika katika Ukumbi wa Mikocheni Resort Center MRC lilikuwa na msisimko mkubwa na kuhudhuriwa na mamia ya watu waliokuwa wakishangilia wasanii wao.Lilianza majira ya saa mbili usiku na kumalizika saa nane, ambapo washiriki walicheza nyimbo za aina mbalimbali kuanzia za Rhumba, Salsa, Pop na nyinginezo.Burudani ilikuwa ikiongozwa na bendi ya Utalii inayomilikiwa na ukumbi huo, huku pia kukiwa na burudani kutoka kwa mwanamuziki Ally Zahiri Zorro pamoja na wengineo.Katika kipengele cha muziki wa Pop, mshindi aliibuka Exavery Anthony, huku Twist mshindi akiwa ni Joseph Chengula, pia Elizabeth Mathaba aliibuka mshindi katika Salsa na kipengele cha muziki wa Rhumba, Ayub Hansi aliibuka na ushindi.Washindi hao kila mmoja alijipatia hundi yenye thamani ya Sh milioni tano, lakini pia katika kipengele cha kuimba washindi watatu walipatikana, ambapo kila mmoja aliondoka na Sh milioni mbili.Washindi hao ni Anifa Idi, Philip Madaba pamoja na Emmanuel Kapobe. Burudani hiyo ya aina yake ya Klabu Raha Leo ilifikia tamati hiyo juzi, baada ya kuendeshwa kwa takribani miezi mitatu na kuoneshwa moja kwa moja na TBC kila Jumamosi.Katika tukio hilo la jana, washiriki Exavery Anthony pamoja na Ayub Hans walionekana kuzikonga nyoyo za mashabiki wao hasa kutokana na ubunifu wao wa uchezaji na mavazi.Exavery alivalia kama mfalme na alikuwa akiimba wimbo wa taarabu wa Mzee Yusuph wa Napendwa huku Ayub akiingia akiwa amevalia mavazi yaliyochanika na kuwa ni kama kituko, lakini alicheza vema huku akiruka sarakasi.Ilikuwa ni burudani ya aina yake hasa pale Jaji Mkuu wa Klabu Raha Leo Show, Ras Innocent Nganyagwa alipoamua kuonesha uwezo wake katika kuimba hasa alipoimba live akiwa na Ras mwenzake.Nganyagwa ambaye mbali na kuwa mwanamuziki pia ni mtafiti wa maendeleo ya sanaa, alianza kwa kucheza kama dakika tano huku akiwa na mwenzake huyo.Baada ya hapo alivamia jukwaa na kuimba wimbo wake wa Gila ambao ulipelekea vijana waliokuwa uwanjani hapo kuingia katika eneo la kuchezea na kuanza kucheza naye.Aliendelea kuimba huku akicheza na vijana hao, ambapo muziki ulikuwa ukisikika vizuri na kudhihirisha kuwa hakubahatisha kuwa jaji wa shindano hilo. Hadi shindano linamalizika watu walikuwa wakiendelea kufurahia burudani kutoka ukumbini hapo.Mkurugenzi wa Shirika la Utangazaji Tanzania TBC, Clement Mshana alisema kuwa tangu kuanzishwa kwa shindano hilo vijana wengi wamenufaika nalo kwa kuwa wamekuwa wakipewa fedha za kuanzia maisha ya sanaa.Alisema kuwa washiriki wananufaika na elimu ya muziki pia itolewayo na majaji wa onesho hilo.Nipenda kuwashukuru watu mbalimbali kwa kujitokeza na kushiriki shindano hili na hata wadhamini wetu mbalimbali kuanzia ukumbi huu, Push Mobile na Selcom naomba mwakani tuwe pamoja, alisema Mshana.  <topic>: MICHEZO 